作者:劉禹錫
標題:白侍郎大尹自河南寄示池北新茸水齋即事招賓十四韻兼命同作
內容:公府有高政，新齋池上開。再吟佳句後，一似畫圖來。結構疏林下，夤緣曲岸隈。綠波穿戶牖，碧甃疊瓊瑰。幽異當軒滿，清光繞砌回。潭心澄晚鏡，渠口起晴雷。瑤草緣堤種，松煙上島栽。遊魚驚撥剌，浴鷺喜毰毸。為客烹林筍，因僧採石苔。酒瓶常不罄，書案任成堆。簷外青雀舫，坐中鸚鵡杯。蒲根抽九節，蓮萼捧重臺。芳訊此時到，勝遊何日陪。共譏吳太守，自佔洛陽才。